RICHY บุ๊ครายได้ “เดอะริช พระราม9–ศรีนครินทร์” ดันปี 64 กำไรโตเท่าตัว แจกปันผลหุ้น-เงินสด
RICHY บุ๊ครายได้ “เดอะริช พระราม9–ศรีนครินทร์” ดันปี 64 กำไร 202 ลบ. เติบโต 100% แจกปันผลหุ้น อัตรา 16 หุ้นเดิมต่อ 1 หุ้นปันผล-เงินสด 0.0075 บ./หุ้น ขึ้นเครื่องหมาย XD วันที่ 5 พ.ค.65 จ่าย 26 พ.ค.65
RICHY บุ๊ครายได้ “เดอะริช พระราม9–ศรีนครินทร์” ดันปี 64 กำไรโตเท่าตัว แจกปันผลหุ้น-เงินสด 0.0075 บ./หุ้น ขึ้นเครื่องหมาย XD วันที่ 5 พ.ค.65
7 มี.ค. 2565

ดร.อาภา อรรถบูรณ์วงศ์ ประธานกรรมการบริหาร บริษัท ริชี่เพลซ 2002 จำกัด (มหาชน) หรือ RICHY เปิดเผยว่า ภาพรวมผลการดำเนินงานปี 2564 บริษัทและบริษัทย่อย มีกำไรสุทธิอยู่ที่ 202.08 ล้านบาท เพิ่มขึ้น 100  % จากงวดเดียวกันปีก่อนมีกำไรสุทธิเท่ากับ 101.51ล้านบาท ขณะที่รายได้รวมอยู่ที่ 1,401.35 ล้านบาท เพิ่มขึ้น 61.25% จากงวดเดียวกันปีก่อนเท่ากับ 869.06 ล้านบาท
สำหรับปัจจัยที่สนับสนุนให้กำไรสุทธิปรับตัวเพิ่มขึ้น เนื่องจากบริษัททยอยรับรู้รายได้จากการโอนกรรมสิทธิ์ในโครงการอสังหาริมทรัพย์เพิ่มขึ้น ซึ่งโครงการเดอะริช พระราม9 – ศรีนครินทร์ก่อสร้างแล้วเสร็จ และสามารถโอนรับรู้รายได้ในปี 2564 รวมถึงการรับรู้รายได้จากการขายทาวน์โฮม ขณะที่ประสิทธิภาพในการควบคุมต้นทุนอยู่ในระดับที่ดีขึ้น
ทั้งนี้ ที่ประชุมคณะกรรมการบริษัทฯ ได้มีมติอนุมัติให้จ่ายเงินปันประจำปี 2564 ให้กับผู้ถือหุ้นเป็นเงินสดในอัตราหุ้นละ 0.0075 บาท  และจ่ายปันผลเป็นหุ้นสามัญในอัตรา 16 หุ้นเดิมต่อ 1 หุ้นปันผลใหม่ คิดเป็นอัตราหุ้นละ 0.0625 บาท โดยกำหนดให้ผู้ถือหุ้นที่จะมีชื่อปรากฏ ณ วันกำหนดรายชื่อผู้ถือหุ้น (Record Date) ในวันที่ 6 พฤษภาคม 2565 และวันที่ไม่ได้รับสิทธิปันผล(XD) 5 พ.ค. 2565 กำหนดวันจ่ายเงินปันผล ในวันที่ 26 พฤษภาคม 2565
“ในปี2564 เป็นปีที่ยังคงสามารถรักษาการเติบโตได้เป็นอย่างดี ภายใต้สถานการณ์การแพร่ระบาดของโรคโควิด-19 และภาพรวมเศรษฐกิจที่ชะลอตัว แต่การที่มีสินค้าที่มีคุณภาพและตอบโจทย์ไลฟ์สไตล์ของผู้บริโภคได้ปัจจุบันทำให้ได้รับความสนใจต่อเนื่องส่งผลให้มีรายได้และกำไรเติบโตในระดับที่ดี สามารถสร้างผลตอบแทนที่ดีให้กับผู้ถือหุ้น”ดร.อาภา กล่าว